Дызэрыгушхуэ бэнакIуэ-ветеранхэр
БэнэкIэ хуитымкIэ мастер-ветеранхэм я урысейпсо чемпионат Къалмыкъым и къалащхьэ Элиста щекIуэкIащ. КъБР-м и лIыкIуэхэм яхэту абы я зэфIэкI щагъэлъэгъуащ Бахъсэн районым и бэнакIуэхэм.
Гъузий Мухьэмэд (кг 130-м нэс), Шопарэ Шупагуэ, Тембот Анатолэ (кг 63-м нэс) сымэ къапэлъэщын зэхьэзэхуэм кърихьэлIахэм яхэтакъым.
— Чемпионатым къэралым и спортсмен 48-рэ хэтащ. Ди текIуэныгъэр тыншу зыIэрыдгъэхьащ. Иджы зыхуэдгъэхьэзырынущ фокIадэм Сербием щекIуэкIыну дунейпсо чемпионатым, — къыджиIащ Бахъсэн муниципальнэ районым и спорт комитетым и унафэщI, КъБР-м физкультурэмрэ спортымкIэ щIыхь зиIэ и лэжьакIуэ, СССР-м спортымкIэ и мастер Гъузий Мухьэмэд.
Алокъуэ Аринэ.
